《有诏遣移局实录院因成古诗奉别同舍学士诸公聊佐一笑》
宋代·刘弇

春秋谨严书，百史兹考信。晚周驾而东，弱鲁犹足训。

低昂心权衡，与夺管肤寸。包罗三八祀，诬始盖其慎。

一言开惨舒，九地回斧衮。密虽异鲲鲕，宽亦漏鲸蜃。

奸魂负芒羞，忠骨盖棺奋。肉角死西郊，风味一朝尽。

千秋圣人经，寂寞风雨烬。三子豪未除，巧语终不近。

早时迁固俦，雄誇掠秋隼。斧凿谢前规，沙场出孤骏。

森严虽时乏，犹足傲拘窘。黠儿何厚诬，乞米诳髫龀。

至今汗青手，缩袖赍痛愤。此道竟寂寥，斯文有遗恨。

于皇宋七世，辉赫到禹舜。起𧽼下祥祉，郁穆起声闻。

载祀盈十六，铲涤无垢衅。斯民被醇和，沦浃酣九酝。

冠剑趋夔皋，戈鋋老廉蔺。君臣不朽计，邈与事功运。

龙催鼎湖去，墨燥螭凹润。际会风云收，刀尺光景迅。

胚腪归太史，承乏乃顽钝。诏遣陪青箱，随宜课程趁。

攀缘赤霄堮，飒洒尘土鬓。嗟我佁儗人，机杼终不韵。

早负江湖心，晚繇道山进。幺么亦胡为，陪蹑滥英俊。

扪奎星辰逼，飞辩球琳振。计工蠹鱼上，三载真一瞬。

今者联结束，如发千里轫。鹪鹩巢新林，末似枯枝稳。

赪鲤定自劳，何取名赤鲩。酒徒谢知章，诗敌抛何逊。

徒劳门户成，惭愧上车问。犹幸亲切连，勿负时通讯。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。